THAI จัดเที่ยวบินพิเศษ-เปลี่ยนขนาดเครื่องขนส่งช่วยผู้โดยสารตกค้างไฟล์ทยุโรปครบทุกราย!
THAI จัดเที่ยวบินพิเศษ-เปลี่ยนขนาดเครื่องขนส่งช่วยผู้โดยสารตกค้างไฟล์ทยุโรปครบทุกราย!
4 มี.ค. 2562

สืบเนื่องจากกรณีที่ บริษัท การบินไทย จำกัด (มหาชน) หรือ THAI ผู้ให้บริการสายการบินไทยต้องยกเลิกเที่ยวบินไปปากีสถาน และเที่ยวบินที่บินผ่านน่านฟ้าปากีสถาน เนื่องจากการประกาศปิดน่านฟ้าเมื่อวันที่ 27 กุมภาพันธ์ 2562 ที่ผ่านมานั้น ส่งผลกระทบให้การบินไทยมีผู้โดยสารตกค้างประมาณเกือบ 4,000 คน
ล่าสุด ฝ่ายภาพลักษณ์และสื่อสารองค์กรของสายการบินไทย แจ้งข่าวผ่าน FaceBook “Thai Airways” โดยระบุว่า  นายสุเมธ ดำรงชัยธรรม กรรมการผู้อำนวยการใหญ่ บริษัท การบินไทยฯ เปิดเผยว่า จากหลายวันที่ผ่านมาการบินไทยเร่งขนส่งผู้โดยสารที่ตกค้างไปยังยุโรป ซึ่งสามารถดำเนินการขนส่งได้หมดในเมื่อวานนี้ (3 มี.ค.) โดยได้ดำเนินการเปลี่ยนแบบของเครื่องบินให้มีขนาดใหญ่ขึ้นในวันที่ 3 มีนาคม 2562 เพื่อรองรับผู้โดยสารได้มากขึ้น จำนวน 3 เที่ยวบิน ได้แก่
– เส้นทาง ไป-กลับ กรุงเทพฯ-ลอนดอน เที่ยวบินที่ ทีจี 916 และเที่ยวบินที่ ทีจี 917 จากเดิมใช้เครื่องบินแบบโบอิ้ง 777-300ER เปลี่ยนเป็นแบบแอร์บัส เอ 380-800 ทำให้สามารถขนส่งผู้โดยสารทั้งเที่ยวไป-กลับ ได้ถึง 1,014 คน
– เส้นทาง ไป-กลับ กรุงเทพฯ-โคเปนเฮเกน เที่ยวบินที่ ทีจี 952 และเที่ยวบินที่ ทีจี 953 จากเดิมใช้เครื่องบินแบบโบอิ้ง 777-200ER เปลี่ยนเป็นแบบโบอิ้ง 777-300ER ทำให้สามารถขนส่งผู้โดยสารทั้งเที่ยวไป-กลับ ได้จำนวน 696 คน
– เส้นทาง ไป-กลับ กรุงเทพฯ-เวียนนา เที่ยวบินที่ ทีจี 936 และเที่ยวบินที่ ทีจี 937 จากเดิมใช้เครื่องบินแบบโบอิ้ง 787-8 เปลี่ยนเป็นแบบโบอิ้ง 787-9 ทำให้สามารถขนส่งผู้โดยสารทั้งเที่ยวไป-กลับ ได้จำนวน 596 คน
 
อนึ่ง บริษัทฯ ทำการบินไปยังสาธารณรัฐอิสลามปากีสถาน 3 จุดบิน คือ การาจี ละฮอร์ และอิสลามาบัด ถึงแม้สาธารณรัฐอิสลามปากีสถานจะเปิดน่านฟ้าแล้ว แต่เป็นการเปิดน่านฟ้าแบบมีข้อจำกัดเรื่องเส้นทางบินที่ทำการบินเข้าไปในแต่ละจุดบิน ซึ่งเป็นเส้นทางบินที่การบินไทยไม่ได้รับอนุญาตให้ทำการบิน ดังนั้น การบินไทยจึงมีความจำเป็นต้องยกเลิกเที่ยวบินไปยัง 3 จุดบินดังกล่าว และมีการปรับเส้นทางบินในเที่ยวบินที่ ทีจี 507 และ ทีจี 508 ของวันที่ 3 มีนาคม 2562  ซึ่งปกติทำการบินในเส้นทาง ไป-กลับ กรุงเทพฯ-การาจี-มัสกัต (ประเทศโอมาน) โดยปรับเที่ยวบินขาไป ทีจี 507 เป็นทำการบินตรงในเส้นทางกรุงเทพ-มัสกัต และเที่ยวบินขากลับ ทีจี 508 จะทำการบินในเส้นทางเดิมคือ มัสกัต-การาจี-กรุงเทพฯ
ทั้งนี้ ตั้งแต่วันที่ 27 กุมภาพันธ์ ที่ผ่านมา ฝ่ายบริการลูกค้าภาคพื้นได้ดูแลผู้โดยสารที่ได้รับผลกระทบตามมาตรฐานสากลอย่างดีที่สุด รวมทั้ง บริษัทฯ ได้ยกเว้นค่าธรรมเนียมสำหรับการเปลี่ยนแปลงบัตรโดยสารเส้นทางที่ได้รับผลกระทบดังกล่าว โดยจะเป็นไปตามเงื่อนไขที่บริษัทฯกำหนด
 